Informácia
o  stave budovania Pôdohospodárskej platobnej agentúry (PPA) a implementácie IACS v Slovenskej republike

I.	Stav budovania PPA

Inštitucionálna a personálna oblasť

MP SR prijalo 27. januára 2003 Rámcové organizačno-technické opatrenia na zabezpečenie zriadenia PPA a ich plnenie sa pravidelne hodnotí na poradách vedenia MP SR. Úlohy súvisiace s legislatívnymi, personálnymi, organizačnými, finančnými a technickými otázkami súvisiacimi s prípravou PPA a budovaním IACS boli k 30. septembru 2003 splnené na cca 68 %. Príkazným listom ministra č. 112 (23. júla 2003) bol prijatý mimoriadny režim na dosiahnutie funkčnosti PPA k termínu vstupu SR do EÚ. Od 1. septembra 2003 bola zriadená akreditačná riadiaca komisia, ktorej členmi sú zástupcovia Agentúry SAPARD, IPA, MP SR a boli vytvorené pracovné skupiny, ktoré zabezpečujú úlohy v zmysle prijatého akreditačného plánu a týždenne ich hodnotia a operatívne upresňujú.

Zákon č. 473/2003 Z. z. o Pôdohospodárskej platobnej agentúre, o podpore podnikania v pôdohospodárstve a o zmene a doplnení niektorých zákonov bol v Národnej rade SR schválený 24. októbra 2003. PPA bola zriadená k 1. decembru 2003 ako rozpočtová organizácia. Bude zabezpečovať administratívne činnosti súvisiace s finančnými prostriedkami z fondov EÚ a s finančnými prostriedkami národnej podpory. 

V zmysle zákona č. 473/2003 Z. z. sa Agentúra SAPARD zlučuje s Pôdohospodárskou platobnou agentúrou 1. decembra 2003, k 1. januáru 2004 sa zrušuje Intervenčná pôdohospodárska agentúra, ktorej právnym nástupcom sa PPA stáva k termínu účinnosti zákona. K 1. decembru 2003 sa súčasťou PPA stali aj zamestnanci Sekcie PPA MP SR a od 1. januára sa zrušia RO MP SR, pričom 256 systematizovaných zamestnaneckých miest bude začlenených do PPA. Podľa organizačného poriadku PPA sa plánuje v roku 2004 celkom 581 zamestnancov  (304 na regionálnej úrovni a 277 na ústredí), pričom k 1. januáru 2004 by malo byť skutočne obsadených cca 440 funkčných miest. Ostatné funkčné miesta by mali byť obsadené do 1. mája 2004. PPA bude mať 8 regionálnych pracovísk a 28 kontaktných miest. 

Zo zákona č. 473/2003 Z. z. vyplýva, že  Kompetentným orgánom pre PPA je MP SR, ktoré poverí v súlade so zákonom o verejnom obstarávaní, resp. v spolupráci s príslušnými orgánmi (CSFU, Úrad vlády SR, Delegácia európskej komisie v Slovenskej republike) podľa možností PHARE výkonom predakreditačnej previerky (auditu) renomovanú audítorskú firmu. 

Návrh organizačnej štruktúry PPA bol prezentovaný misii  Európskej komisie DG AGRI, ktorá sa uskutočnila v dňoch 10. - 11. septembra 2003 v Bratislave. Upravený návrh organizačnej štruktúry bol v  novembri 2003 predmetom rokovania so zástupcami Európskej komisie.

Najvyšší kontrolný úrad SR súhlasil so žiadosťou MP SR vykonávať funkciu certifikačného orgánu pre PPA. V najbližšom období budú podniknuté praktické kroky na zabezpečenie tejto úlohy.

V súčasnej dobe sú s externými inštitúciami prerokovávané návrhy zmlúv medzi nimi a budúcou PPA o činnostiach, ktoré by mali byť na tieto inštitúcie delegované. Spomenutými inštitúciami sú Štátny plemenársky ústav SR, Výskumný ústav pôdoznalectva a ochrany pôdy, Ústredný kontrolný a skúšobný ústav poľnohospodársky, Štátna veterinárna a potravinová správu SR, Colné riaditeľstvo SR a Výskumný ústav vinársky a vinohradnícky. 

Štátny plemenársky ústav SR zabezpečí vedenie centrálnej evidencie hospodárskych zvierat, predovšetkým oblasť hovädzieho dobytka, oviec a kôz.

Výskumný ústav pôdoznalectva a ochrany pôdy bude zabezpečovať oblasť tvorby a udržiavania registra pôdy (LPIS), vyhodnocovanie diaľkového prieskumu zeme, tlač máp pre farmárov. Bude zabezpečovať aj oblasť školení pre výkon kontrol na mieste za oblasť využívania GPS technológií.

Ústredný kontrolný a skúšobný ústav poľnohospodársky by mal ako inštitúcia s delegovanými právomocami vykonávať pre PPA kontroly vzťahujúce sa k oblasti agroenviromentálnych opatrení a kontroly, vedenie evidencie a registrácie v rámci rastlinných komodít. 

Štátna veterinárna a potravinová správa SR by mala v rámci svojich delegovaných právomocí zabezpečovať pre PPA výkon kontrol na mieste v súvislosti s označovaním, evidenciou a kontrolou presunov a pohybov zvierat a tiež kontrol laboratórnych rozborov v rámci jednotlivých komodít podľa požiadaviek EÚ.

U Colného riaditeľstva pôjde o oblasť organizovania trhu, predovšetkým o činnosti spojené s kontrolou dovozu a vývozu agropotravinárskych komodít, kontrolou licencií pre vyplácanie vývozných náhrad, ako aj oblasť kontroly kvality vyvážaných komodít (napr. dodržiavanie receptúr).

Výskumný ústav vinársky a vinohradnícky by mal vykonávať kontroly súvisiace s poskytovaním podpôr do vinohradníctva a vinárstva a evidenciu informácií potrebných na zaslanie Európskej Komisii a jednotlivým členským štátom.
 
Dohoda o delegovaní kompetencií z riadiaceho orgánu (MP SR) na sprostredkovateľský orgán pod riadiacim orgánom (PPA), ktorá je nevyhnutným predpokladom implementácie Sektorového operačného programu - Poľnohospodárstvo a rozvoj vidieka, je pripravená na podpis.

Rizikovým faktorom bude doriešenie pracovno-právnych vzťahov so zamestnancami budúcej PPA vzhľadom na novely zákonov o štátnej a verejnej službe, pripravované organizačné zmeny MP SR a potrebu obsadenia 581 funkčných miest na PPA do 1. mája 2004. 

Ďalším nedoriešeným okruhom je nedostatok finančných prostriedkov na činnosť PPA (nepokryté mzdy na vyše 100 zamestnancov, nedostatočné prostriedky na prevádzku, chýbajúce kapitálové prostriedky na dobudovanie IS a materiálno-technické zabezpečenie,…).

Dňa 18. novembra 2003 sa v Bruseli uskutočnila previerka pripravenosti PPA a IACS a technické rokovania zástupcov MP SR, AS, IPA a  MF SR so zástupcami EK („high level meeting“). EK konštatovala, že za posledné mesiace bol dosiahnutý značný pokrok pri budovaní PPA a IACS. EK bude v 6-týždňových intervaloch informovaná o stave prác na budovaní PPA a IACS.

II.	Implementácia IACS v SR

Po dvoch neúspešných výberových konaniach na dodávateľa a systémového integrátora IACS v roku 2002 bola v  januári 2003 podpísaná zmluva so spoločnosťou AXA, a. s. na dodávku predmetného systému. 

V júni 2003 rozhodla vláda SR svojím Uznesením č. 447, že SR bude aplikovať tzv. zjednodušený IACS a s tým súvisiaci Systém jednotnej platby na plochu (SAPS). V tejto súvislosti dodávateľ systému IACS spolupracuje s ministerstvom na príprave plného zavedenia tohto systému v SR.

V októbri 2003 sa začala v dvoch regiónoch Slovenska pilotná prevádzka systému s tým, že do konca roku 2003 bude systém implementovaný na celom území SR.

V súlade s plánom školení PPA na rok 2003 a 2004 sa 29. septembra 2003 začali realizovať školenia zamestnancov budúcej PPA pre potreby administrácie systému SAPS, ktoré sa zamerali na problematiku administrácie žiadostí. V septembri sa začali školenia budúcich prijímateľov pomoci. Zároveň prebiehajú aj školenia pracovníkov RO MP SR zamerané na výkon kontroly.

Od septembra 2003 sa zintenzívnila činnosť na IPA v spolupráci s poradenskými firmami. Realizujú sa tiež dva twinningové projekty (cukor, trhové opatrenia a obchodné mechanizmy).

Účtovný systém

Účtovný systém PPA bude postavený na existujúcich systémoch; firma AXA, a. s. v spolupráci s firmou AxonPro s. r. o. pripravuje účtovný systém PPA založený na platforme ORACLE, aby sa zabezpečila plná kompatibilita s už vybudovanými systémami v Agentúre SAPARD a IACS-e. Pre časť organizácie trhu bola na dodávateľa vypísaná verejná súťaž. V ďalšom období sa bude účtovný systém prispôsobovať požiadavkám štátnej pokladnice.

MP SR uzatvorilo dňa 15. januára 2003 zmluvu o dielo na dodávku „IACS“ so spoločnosťou AXA, akciová spoločnosť, Bratislava.

Na základe tejto zmluvy sa začalo s budovaním systému IACS pre plnú schému, pretože v tejto dobe ešte neexistovalo rozhodnutie o tom, či bude SR používať tzv. full IACS, resp. zjednodušenú schému SAPS. 

Vzhľadom k tomu, že už v mesiaci apríl sa začalo na MP SR diskutovať o možnosti aplikácie SAPS pre poskytovanie priamych platieb farmárom, začalo sa v spolupráci s AXA, a. s. analyzovať riešenie práve pre túto schému pomoci. Prvé analýzy boli vykonané k 15. máju 2003. 

V júni rozhodla vláda SR svojím Uznesením č. 447 z 5. júna 2003, že SR bude aplikovať tzv. zjednodušený IACS a s tým súvisiaci Systém jednotnej platby na plochu (SAPS). Na základe tejto skutočnosti začalo MP SR intenzívne spolupracovať so spoločnosťou AXA, a. s. na programovaní novej schémy pomoci – SAPS. Dátum začatia vlastného programovania SAPS bol 15. august 2003.

Stručný popis stavu naprogramovania systému a odhad ukončenia nedokončených častí
V súčasnosti sa do novonaprogramovaného systému zapracováva kompletná administrácia SAPS, aby sa v súlade s platnou legislatívou EÚ zabezpečilo prijatie žiadosti, jej zadanie do systému a komplexná administrácia (krížové kontroly, analýza rizika, kontroly na mieste, diaľkový prieskum zeme (DPZ), výpočty platieb vrátane sankcií). Je potrebné jednoznačne konštatovať, že oproti podpísanej zmluve sa zásadne zmenilo riešenie. Kým pôvodne sa uvažovalo iba zo zmenami parametrov v českom riešení, teraz sa zásadne prerábajú algoritmy celého softvérového riešenia.
Samotný IACS je pripravený do takej miery, že bolo možné ho nasadiť do testovacej prevádzky. Systém zadávania žiadostí, výkonu administratívnych a krížových kontrol je v systéme doprogramovaný. Dokončená je tlač protokolov na úrovni regionálnych pracovísk. V súčasnosti sa pracuje na forme a obsahu formulárov potrebných pre centrálu PPA aj s ohľadom na novú platnú legislatívu EÚ a na časti, ktorá bude mať na starosti predtlač žiadostí pre farmárov.
Pre potreby pilotnej prevádzky boli do 1. decembra 2003 predtlačené žiadosti zo systému IACS vrátane grafických príloh z LPIS-u.
Pre vybraných žiadateľov z pilotných regiónov boli 3. a 4. decembra 2003 vykonané školenia pre vypĺňanie žiadostí. Vybraným žiadateľom budú na školeniach poskytnuté predtlačené žiadosti a grafické prílohy. Počet vybraných žiadateľov za pilotný región Nové Zámky je 31 a za región Prešov 50.
Preberanie vyplnených žiadostí na priame platby sa na pilotných regionálnych pracoviskách uskutočnilo 10. až 12. decembra 2003. Vyhodnotenie podaných žiadostí za pilotné regióny je plánované do konca februára 2004.
Pre potreby pilotnej prevádzky už boli vytvorené a zadefinované individuálne prístupové práva. Všetky zmeny vykonané v systéme budú zaznamenané tak, ako je to vyžadované z hľadiska bezpečnostných opatrení.
Systém bude pracovať s reálnymi údajmi zatiaľ iba za vybrané pilotné regióny.
IACS má vytvorené rozhranie (interface) na register zvierat, ako aj na register pôdy – LPIS, ktorý v sebe integruje registre ovocných sadov, vinohradov a chmeľníc, ktorých tvorcom je ÚKSUP a register závlah, ktorý je tvorený š. p. Hydromeliorácie.
Čo sa týka zabezpečenia hardvéru pre potreby sfunkčnenia IACS boli uskutočnené nasledovné kroky:
	
-	Dodávka hardvéru a základného softvéru pre testovanie a vývoj prototypu
Odovzdané do používania: 	10. apríl 2003
 
-	Prestavba v budove MP SR pre potreby vytvorenia serverovne (elektroinątalácie, stavebné práce, poplachové systémy, bezpečnostné zabezpečenie)
Odovzdané do užívania: 	20. október 2003
 
-	Dodávka harvéru pre potreby centrály PPA (servery, diskové polia, pásková knižnica, klimatizácie, routre, switche) financovaného z národných zdrojov
Odovzdané do užívania: 	7. november 2003
 
-	Otváranie obálok na dodávku zvyąnej techniky pri využití PHARE, dodávka techniky (desktopy, diskové pole, motorgenerátor)
Plánovaný termín dodávky: 	do 29. februára 2004
 
-	Dodávka hardvéru pre pilotné RO (desktopy)
Odovzdané do používania: 	31. júl 2003
 
-	Dodávka routrov pre pilotné regióny a ich oživenie, konfigurácia routrov pre pilotnú prevádzku
Odovzdané do užívania: 	24. október 2003
 
-	Hardvér a základný softvér pre ostatné RO
Plánovaný termín dodávky: 	do 31.januára 2004
 
-	Prepojenie centrály PPA s 2 pilotnými RO
Pripojené: 	7. november 2003
 
-	Zrealizovanie prepojenia ostatných RO  na centrálu PPA
Pripojené: 	15. november 2003
 
-	Zmluva s Datacentrom pre zabezpečenie komunikačných kanálov
Podpísaná: 	20. október 2003
 
-	Odpojenie LAN PPA od MP SR
Zrealizované: 	9. december 2003
 
-	Nákup licencií Lotus Notes 	do 31. decembra 2003

K systému IACS sú vypracované číselníky, ktoré sú integrálnou súčasťou vlastného systému, ako externých registrov (napr. LPIS). Ide o:
-	Číselníky externého registra
-	Číselníky všeobecné
-	Číselníky aplikačné
-	Číselníky programové
-	Číselník plodín a užívania poľnohospodárskej pôdy

Školenia k IACS
Pre potreby prevádzky systému IACS prebehli školenia pre regionálne pracoviská. V rámci školení boli príslušní vytipovaní pracovníci regionálnych odborov MP SR preškoľovaní v práci so systémom IACS, formou prijímania žiadostí, vytvárania protokolov o administratívnej kontroly I. a II., zadávania žiadostí do systému, kontroly správnosti zadaných žiadostí. Školenia boli realizované v týždenných intervaloch, vždy po 2, resp. 3 pracovníkoch z príslušného regionálneho odboru.

Termín	MP SR RO	
29.9.2003 – 1.10.2003	Nové Zámky, Prešov, Veľký Krtíš, Rimavská Sobota	
13.10.2003 – 15.10.2003	Nové Zámky, Prešov, Bratislava, Nitra, Žilina
	
20.10.2003 – 22.10.2003	Banská Bystrica, Košice, Trenčín, Trnava, Zvolen	
27.10.2003 – 29.10.2003	Michalovce, Rožňava, Topoľčany, Senica, Prievidza	
3.11. 2003 – 5.11. 2003	Poprad, Spišská Nová Ves, Galanta, Dunajská Streda, Lučenec	
10.11.2003 – 12.11.2003	Žiar n/Hronom, Trebišov, Komárno, Levice, Čadca	
*18.11.2003 – 20.11.2003	Martin, Bardejov, Liptovský Mikuláš, Dolný Kubín, Humenné	
24.11.2003 – 26.11.2003	Považská Bystrica, Stará Ľubovňa, Vranov nad Topľou, Svidník + 2 podľa potreby	
•	18.11.2003 – utorok (17.11.2003 – sviatok)

Školenia približne 50 pracovníkov centrály prebehnú v 5 turnusoch v trvaní cca 1 týždeň v nasledujúcich dvoch až troch mesiacoch. Všetky školenia pracovníkov sú vykonávané v Bratislave, priamo u dodávateľa IACS.
Vzhľadom k tomu, že systém priamych podpôr je úplne nový systém subvencií pre slovenských farmárov, realizuje MP SR pre farmárov,  pracovníkov Slovenskej poľnohospodárskej a potravinárskej komory a profesných zväzov základné školenia o systéme IACS a systéme priamych platieb SAPS. Odbornej verejnosti sú prezentované základné informácie o princípoch, systémoch a harmonogramoch, predpokladaných termínoch a návrhoch formulárov. V tejto fáze nie je zatiaľ možné prezentovať konečné formy, pretože zo strany EK ešte stále nedošlo ku schváleniu príslušnej legislatívy. Nepredpokladáme však, že by došlo k zásadným zmenám.

Register zvierat
Štátny plemenársky ústav je zodpovedný za vytvorenie Centrálnej evidencie hospodárskych zvierat, ktorá by mala byť dokončená v decembri 2003. Súčasťou tejto úlohy je registrácia a identifikácia hospodárskych zvierat. V súčasnej dobe je v činnosti systém pre evidenciu hovädzieho dobytka, ktorý bol k15. decembru 2003 v nasledovnom stave:

Zvieratá	
  Počet všetkých registrovaných zvierat 	907 558	
  Počet vydaných pasov 	898 580	
  Počet živých zvierat 	629 978	
Farmy	
  Počet všetkých registrovaných fariem spolu 	16 256	
  Počet všetkých aktívnych registrovaných fariem 	14 700	
  Počet všetkých neaktívnych registrovaných fariem 	1 556	
Farmy aktívne	
  Farmy hospodárskych zvierat 	14 521	
  Bitúnky 	143	
  Colnice 	0	
  Exportné organizácie 	23	
  Sanitárne bitúnky 	8	
  Kafilérie 	1	
  Výstavné priestory 	3	
  Veterinárne nemocnice 	1	
Farmy neaktívne	
  Farmy hospodárskych zvierat 	1 459	
  Bitúnky 	69	
  Colnice 	0	
  Exportné organizácie 	7	
  Sanitárne bitúnky 	17	
  Kafilérie 	4	
  Výstavné priestory 	0	
  Veterinárne nemocnice 	0	
Fyzické osoby	
  Počet registrovaných fyzických osôb 	19 429	
Spoločnosti	
  Počet registrovaných spoločností 	5 610	
Licencie	
  Počet registrovaných licencií osôb 	0	
  Počet registrovaných licencií spoločností 	0	
Presuny	
  Počet registrovaných presunov 	140 423	
  Počet registrovaných presunov zvierat 	611 711	
Kontrola farmy	
  Počet registrovaných kontrol farmy 	1	
Veterinárna kontrola farmy	
  Počet registrovaných veterinárnych kontrol farmy 	2 944	
  Počet registrovaných veterinárnych kontrol zvieraťa 	142 938	
Systém	
  Počet registrovaných užívateľov systému 	305	
Zdroj: https://www.cehz.sk/
Dátum: 15. december 2003

CEHZ bola doteraz tvorená iba z údajov o identifikácii a registrácii hovädzieho dobytka. V súčasnosti sa CEHZ dopĺňa o registráciu ošípaných, oviec a kôz. Systém pre evidenciu ošípaných má byť dokončený do konca tohto roku a evidencia oviec a kôz do 1. júna 2004. Vzhľadom k tomu, že v SR sa budú od 1. mája 2004 uplatňovať priame platby formou SAPS nie je potrebné tieto registre využívať priamo v kontrole priamych platieb pre nasledujúci rok. 

Register pôdy – LPIS
V súčasnosti je nasnímkované celé územie SR a potrebný zdrojový materiál, teda ortofotomapy sú dodané na riešiteľskú organizáciu - Výskumný ústav pôdoznalectva a ochrany pôdy. Výskumný ústav zabezpečuje pre potreby verifikácie tlač máp v analógovej forme. Tieto papierové „mapy“ sú následne rozdistribuované na všetky regionálne pracoviská, ktoré v spolupráci s obcami zabezpečujú priamy kontakt medzi potenciálnym žiadateľom a pracovníkmi, ktorí verifikáciu vykonávajú. Po ukončení verifikácie sa všetky dáta, ako grafické, tak v písomnej forme vracajú späť na Výskumný ústav pôdoznalectva a ochrany pôdy, kde sú spracovávané do digitálnej formy pre potreby naplnenia registra LPIS. Po zadaní všetkých dát do systému sú vykonané krížové kontroly za účelom zistenia nezrovnalostí (napr. dvaja, alebo viacerí farmári sa hlásia k rovnakému bloku). Tieto nedostatky a nezrovnalosti sú potom individuálne riešené s uvedenými farmármi, pokiaľ nie je problém vyriešený.
Po takomto spracovaní dát sú tieto poskytované pre ďalšie využitie v systéme IACS. Poskytované sú grafické aj analógové dáta.
Verifikácia pôdy je ukončená v 32 regionálnych odboroch MP SR. V súčasnosti je verifikácia realizovaná na zvyšných 4 regionálnych odboroch. Kompletne bude celé územie SR verifikované do konca roku 2003. K termínu hodnotenia  sa v systéme nachádza cca 20 000 verifikovaných subjektov. Predpokladáme, že po ukončení verifikácie by malo byť v systéme zahrnutých cca 25 000 subjektov, teda fyzických aj právnických osôb.
V rámci digitalizácie hraníc blokov, bolo vytvorených 106 588 fyzických produkčných blokov, pričom úroveň ich verifikovania a zadania do systému je 100 %. 

III.	Z á v e r y:

Ťažiskovými úlohami v najbližších 2 mesiacoch bude doriešenie pracovno-právnych náležitostí súvisiacich  s prijatím plánovaného počtu zamestnancov k 31. marcu 2004, doriešením finančného krytia prevádzkových a kapitálových potrieb PPA, ktoré sa nebudú dať vyriešiť v rámci rozpočtu kapitoly poľnohospodárstva a bude potrebné predložiť  požiadavku na rokovanie vlády,  odmeňovanie pracovníkov PPA a sfunkčňovanie jednotlivých častí  IACS a ostatných informačných systémov. 

Do konca roku 2003 bude potrebné okrem úloh stanovených v akreditačnom pláne PPA zabezpečiť tieto ú l o h y :

1.	Určiť v organizačných predpisoch MP SR, ktorá sekcia bude vykonávať funkciu Kompetentného orgánu vo vzťahu k PPA.
Zodpovedný: MP SR
2.	Uzatvoriť Memorandum o porozumení medzi MP SR a NKÚ o výkone činnosti Certifikačného orgánu PPA.
Zodpovedný: MP SR
3.	Zabezpečiť v šesťtýždňových intervaloch pravidelné informovanie porady vedenia MP SR a EK o pokroku v súvislosti v budovaní PPA a IACS a  plnení akreditačného plánu PPA.
Zodpovedný: generálny riaditeľ 
                     PPA
4.	Zabezpečiť uskutočnenie predakreditačnej  previerky PPA externou audítorskou firmou od februára 2004.
Zodpovedný: MP SR
5.	Informovať zástupcov EK o schválení organizačnej štruktúry a štatútu PPA.  
Zodpovedný: generálny riaditeľ 
                     PPA
6.	V spolupráci s AS pripraviť hodnotiacu správu o prechode Agentúry SAPARD do PPA.
Zodpovedný: kompetentný orgán, 
          NAO
7.	Zaslať  postup prezentovaný v súvislosti s implementáciou IACS  na technickom rokovaní s EK (18. november 2003)  v písomnej forme zástupcom EK.  
Zodpovedný: MP SR
8.	Vypracovať  analýzu a prijať rozhodnutie o využívaní dočasných zamestnancov v PPA.
Zodpovedný: MP SR
9.	Prijať rozhodnutie o minimálnom % kontrol na mieste a pokrytí územia SR pomocou diaľkového prieskumu zeme.
Zodpovedný: MP SR